Den mulige børnelokker i Frederikshavn og Tornby er ikke længere i politiets søgelys.

På trods af rigtig mange henvendelser fra borgerne i og omkring Frederikshavn efterforsker Nordjyllands Politi ikke længere sagen om den børnelokker, der i starten af februar henvendte sig til flere børn på Bangsbostrand Skole. - Alle henvendelser har drejet sig om den samme bil. Ejeren af den pågældende bil har desuden også selv henvendt sig. Men børnene på skolen mente ikke, at hans bil var den samme bil som den, de havde set, og derfor fandt vi ingen grund til at mistænke manden, siger politikommissær Lars Jensen ved Frederikshavn Lokalpoliti. - Måske har der bare været tale om en flink mand, som ville give børnene et lift, tilføjer politikommissæren. Ifølge eleverne på Bangsbostrand Skole i Frederikshavn var der tale om en rød bil med hvide striber. Føreren af bilen henvendte sig flere gange til elever og spurgte, om de ville med ham ud at køre en tur. Det fik skolens ledelse til at advare om manden og den røde bil, og sagen blev også anmeldt til politiet. Knap en uge senere oplevede børn i Tornby også henvendelser fra den mulige børnelokker. Men siden er hverken manden eller bilen tilsyneladende blevet set. Derfor skrinlægger Nordjyllands Politi nu sagen.